## **Komentár pre rozpočet Matice slovenskej na rok 2018**

**Schválený Výborom Matice slovenskej 17.2.2018**

Výhľad rozpočtu Matice slovenskej (MS) na rok 2018 vychádza z  potrieb na všetky zákonné úlohy i matičné činnosti ustanovizne v roku 2018 a z rozpočtu za predchádzajúce rozpočtové obdobie. Reálnosť rozpočtu pre rok 2018 je založená na plánovanom navýšení dotácie MK SR o 100 tis. EUR na celkovú výšku 1 594 tis. EUR tak, ako tomu bolo aj v r. 2017. Zároveň pre rozpočet je dôležitá výška vyplatených dividend resp. inej formy príjmov Neografie a.s. aspoň vo výške 100 tis. EUR. V prípade, že by prišlo k výpadku týchto príjmov , malo by toto veľmi vážny až dopad na rozpočet MS 2018.

**Príjmy a výdavky rozpočtu**

|  |  |  |  |
| --- | --- | --- | --- |
| **Rozpočet MS 2018 v €** | Príjmy 2018 | Príjmy 2017 | Zmena |
| **Prostriedky zo ŠR spolu** | **1 639 000,00** | **1 684 512,39** | **-45 512,39** |
| z toho účelová dotácia | 1 594 000,00 | 1 594 000,00 | 0,00 |
| účelové dotácie - grantové | 10 000,00 | 10 000,00 | 0,00 |
| Dočerpanie účelovej dotácie  MK SR z predch. roku | 25 000,00 | 60 512,39 | -35 512,39 |
| Dotácie z úradu vlády SR | 10 000,00 | 20 000,00 | -10 000,00 |
| **Neštátne zdroje spolu** | **295 000,00** | **368 100,00** | **-73 100,00** |
| vlastné príjmy | 117 550,00 | 129 200,00 | -11 650,00 |
| dividendy VMS, s.r.o. | 4 000,00 | 4 000,00 | **0,**00 |
| príjem z Neografie, a.s. | 100 000,00 | 175 000,00 | -75 000,00 |
| príspevky FO a PO | 5 000,00 | 9 900,00 | * 4 900,00 |
| pohľadávky | 6 000,00 | 7 000,00 | -1 000,00 |
| príjmy z prenájmov | 32 000,00 | 32 000,00 | 0,00 |
| Medzinár. letný tábor MS | 30 450,00 | 11 000,00 | 19 450,00 |
| **Príjmy spolu** | **1 934 000,00** | **2 052 612,39** | **-118 612,39** |
| **Výdavky spolu** | **1 953 118,00** | **2 055 076,00** | **-101 958,00** |
| **Schodok rozpočtu** | * **19 118,00** | **-2 463,61** |  |

**Zostatok bankových účtov k 31.12.2017 spolu (rezerva): 134 259,83 EUR.**

Plánovaný schodok rozpočtu 2018 vo výške 19 118,00 EUR bude krytý z tohto zostatku. Do ďalšieho rozpočtového roka je predpoklad zostatku rezervy 115 141,83 EUR.

**Vzhľadom na výšku rezervy je potrebné počas roka nezvyšovať schodok rozpočtu nakoľko táto rezerva**

**v mesiacoch 1-2/2019 bez dotácie MK SR bude potrebná udržanie finančnej likvidity na pokrytie financovania prevádzky a miezd.** A to pri predpoklade ďalšieho navýšenia minimálnej mzdy zo zákona v r. 2019.

**Vlastné príjmy pozostávajú z príjmov:**

predaj kníh 40 000,- EUR

predaj SNN 35 000,- EUR

inzercia v SNN 2 000,- EUR

predaj Sl. pohľady 5 500,- EUR

predaj časopisu Slovensko 1 000,- EUR

predaj merkantil 1 050,- EUR

predaj Kultúra slova 3 500,- EUR

tržby Požičovne kostýmov a krojov 26 000,- EUR

tržby úč. zariadenia Santovka 1 200,- EUR

iné príjmy (poist.udalosti, úroky...) 2 300,- EUR

**Celkom: 117 550,- EUR**

**PRÍJMY:**

Príjmy MS za rok 2018 vychádzajú z predpokladu a prísľubov predstaviteľov MK SR, že v roku 2018 bude reálne navýšená účelová dotácia MK SR pre ustanovizeň o 100 000,- EUR na konečnú sumu **1 594 000,- EUR**. Príjmy z grantových schém sa očakávajú vo výške 10 000,- EUR, tak ako tomu bolo v r. 2017. Príjem z predaja nehnuteľného a hnuteľného majetku sa v roku 2017 sa zatiaľ nepredpokladá aj keď už niekoľko rokov je vyvíjané úsilie odpredať majetok nehnuteľností kaštieľa v Necpaloch, ktorý je pre Maticu ekonomickou príťažou a nie je ho možné nijako využiť na svoju činnosť. Navyše jeho technický stav vyžaduje obrovské finančné náklady na jeho prevádzkovateľný stav.

Najväčšou prioritou pre získanie významnejších príjmov do rozpočtu MS okrem dotácie MK SR sú príjmy z dcérskych spoločností - Neografia, a.s. a  Vydavateľstva Matice slovenskej, s.r.o. V roku 2017 Matici slovenskej boli vyplatenie dividendy zo strany NEOGRAFIA, a.s. vo výške minimálne 175 000,- EUR. Avšak z dôvodu posledného vývoja hospodárenia Neografie a.s. v roku 2017 nie je príjem v takejto výške možné plánovať a zároveň je otázny i naplánovaný príjem vo výške 100 tis. EUR z Neografie v akejkoľvek forme. Príjem z dividend z VMS, s.r.o. je plánovaný vo výške 4 000,- EUR t.j. kde je dobrý predpoklad splnenia tohto plánu nakoľko presťahovaním predajných priestorov do obchodne lukratívnejšej lokality v meste Martin je predpoklad nárastu tržieb a zisku. Dividendy z inštitúcií Metod, s.r.o. a IV MS, n.o. nie sú plánované, nakoľko IV MS bude vôbec pre svoju činnosť potrebovať od MS dotáciu 600,- EUR a Metod, s.r.o v najlepšom prípade použije svoje prípadné príjmy na svoje bežné výdavky.

Vo vlastných príjmoch je predpoklad odhadovaný podľa vývoja v predošlých rokoch, avšak pri každoročnom nedostatku neštátnych príjmov v rozpočte MS je potrebné vyvinúť maximálne úsilie o zvýšenie predaja kníh vydávaných MS prostredníctvom VMS, s.r.o. a prekročiť naplánovanú výšku predaja.

Zároveň zostáva naďalej úloha prijať opatrenia na výraznejšie zvýšenie príjmov z rekreačného účelového zariadenia Santovka, ktorého prevádzka je pri súčasnom príjme 1250 – 1400,- EUR príjme stratová. Inak je jej prevádzka nerentabilná a vzhľadom aj na nízky záujem využitia aj zbytočná.

Príjmy z predaja  SNN a časopisov sú predpokladané na úrovni roka 2017

Tržby Požičovne kostýmov a krojov sú navrhované na úrovni roka 2017 vo výške 26 000,- EUR čo je pri súčasných podmienkach reálne maximum.

**VÝDAVKY:**

Rozpočet je zostavený na skutočnosť, že vzrástli finančné výdavky z dôvodu zvýšenia minimálnej mzdy zo zákona a tiež niektorých zmien v personálnom obsadení niektorých útvarov. Zároveň bolo nutné nákladovo zoštíhliť rozpočet takmer všetkých útvarov MS, aby bolo možné zostavenie reálneho rozpočtu. Táto skutočnosť ovplyvnila zostavenie rozpočtu s miestami výrazným znížením mnohých nákladov , čo môže mať následky pre výkonnosť niektorých útvarov ale i celkovú činnosť MS. Je namieste v budúcnosti zvážiť aký počet zamestnancov MS môže mať, koľko oblastných stredísk a útvarov a koľko rôznorodých aktivít dokáže MS v rámci svojej činnosti ďalej financovať.

Vzhľadom na možné vzniknuté komplikácie pri realizovaní personálneho zoštíhľovania môže počas roka dôjsť k významným odchýlkam v plánovaných výdavkoch, preto bude počas roka nutné revidovať tento rozpočet podľa skutočného vývoja a najmä, aby nedošlo k jeho nárastu čerpania oproti plánu. Za podmienky zrealizovania všetkých plánovaných zmien je rozpočet miezd na rok 2018 aj s odvodovými nákladmi vo výške 1 179 935,- EUR čo je nárast o 11 886,- EUR.

Výdavky rozpočtu pre dotácie oblastných stredísk sú rovnako ako pri iných útvaroch a pracoviskách znížené na minimálne nutné potreby stredísk. Výraznejšie zníženie rozpočtu bolo vykonané pri oblastných strediskách, ktoré majú významnejšie zdroje príjmov v nájmoch, ktoré im Matica slovenská prenecháva na svoju činnosť.

Pre grantovú schému podpory matičných projektov na úrovni miestnych (MO) a záujmových odborov (ZO) Matice slovenskej, Grant podpory regionálnych aktivít MO MS a ZO MS, sa navrhujú výdavky na úrovni 70 000,- EUR – čo je zvýšenie oproti r. 2017 o 20 000,- EUR, čo je vyjadrením plánu tento rok výraznejšie podporiť tieto projekty zo strany MS. Situáciu pri financovaní týchto projektov sťažuje skutočnosť, že na ne možno použiť výlučne prostriedky z vlastných príjmov nemožno tu použiť žiadne dotácie.

Osobitnou kapitolou výdavkov sú náklady na udržiavacie práce a opravy nehnuteľného majetku MS. Výdavky na údržby a opravy, prípadne menšie investície sú rozpočtované vo výške 23 000,- EUR, čo je o 17 000,- EUR menej než v roku 2017. Táto suma nie je celkom dostačujúca z dlhodobého hľadiska údržby stavu a riadnej prevádzky všetkých nehnuteľností MS.

Podpora vedeckých grantov (Grantová agentúra) je plánovaná v rozsahu vo výške 8 000,- EUR, čo sú nevyčerpané prostriedky štátnej dotácie MK SR na tento projekt. Preto tieto prostriedky je v zmysle zmluvy o dotácii potrebné vyčerpať do 31.3.2018 a na ďalšie obdobie roka 2018 nie sú rozpočtované žiadne iné finančné prostriedky.

Výdavky projektu Hlavných aktivít sú plánované vo výške 30 000,- EUR, v čom sú zahrnuté aj prostriedky nedočerpanej dotácie na HA z r. 2017, ktoré budú vyčerpané v 1-3/2018.

V zmysle uznesenia Výboru MS zo dňa 17.2.2018 sú rozpočtované aj náklady na výrobu ocenení MS – medailí, a to vo výške 5 000,- EUR a taktiež navýšenie dotácie MS pre OP Vranov nad Topľou o 310,- EUR oproti navrhovanému rozpočtu.

Výdavková časť rozpočtu Matice slovenskej na rok 2018 je výsledkom súčasných ekonomických možností Matice slovenskej a zároveň postupného viacročného úsilia optimalizácie výdavkov ustanovizne na úroveň, pri ktorej bude Matica slovenská schopná zabezpečovať všetky zákonom stanovené úlohy zo zákona 68/1997 o Matici slovenskej. Počas ostatných mesiacov analýz výdavkových požiadaviek jednotlivých útvarov a odborov ustanovizne je zrejmé, že výdavková časť rozpočtu MS na úrovni okolo 2 miliónov EUR je postačujúca, za podmienky, že zdroje sú vynakladané efektívne a ekonomicky. **Jednou z najdôležitejších podmienok reálnosti tohto rozpočtu na rok 2018 je získanie príjmu aspoň v plánovanej rozpočtovanej výške 100 tisíc EUR, čo bude závislé aj od cieleného úsilia predstavenstva Neografie pri príjmaní opatrení pre optimalizovanie hospodárenia tlačiarne. Rovnako pre rozpočet bude dôležité navýšenie dotácie MK SR o 100 tis. EUR ale podľa možnosti i viac. Rozpočet pre rok 2018 dovoľuje stabilizovať súčasný stav MS bez výrazných výdavkov na nové rozvojové aktivity.**

**Vypracovali: Mgr. Maroš SMOLEC, správca Matice slovenskej**

**Ing. Jaroslav GUSTIŇÁK, riaditeľ finančno-ekonomického útvaru Matice slovenskej**

**V Martine 13.3.2018**